Προανακοίνωση του Πιλοτικού Προγράμματος EUNICE Seed Funding (Χρηματοδότησης Εκκίνησης) για την Υποστήριξη Νέων Ερευνητικών Συνεργασιών
Το Πανεπιστήμιο Πελοποννήσου, ως μέλος της Συμμαχίας Ευρωπαϊκών Πανεπιστημίων EUNICE, ενημερώνει τα μέλη ΔΕΠ και τους ερευνητές του για το πρώτο πιλοτικό EUNICE Seed Funding Πρόγραμμα, με την επίσημη πρόσκληση υποβολής προτάσεων να αναμένεται τον Σεπτέμβριο του 2026.
Το νέο πρόγραμμα αποτελεί μια σημαντική ευκαιρία για την ενίσχυση της διεθνούς δικτύωσης των ερευνητών του Πανεπιστημίου Πελοποννήσου, τη δημιουργία νέων ερευνητικών συνεργασιών και την ωρίμανση κοινών ερευνητικών ιδεών, ενισχύοντας την προετοιμασία ανταγωνιστικών προτάσεων για ευρωπαϊκά και διεθνή χρηματοδοτικά προγράμματα. Στο πλαίσιο αυτό, παρέχεται χρηματοδότηση έως 10.000 ευρώ ανά έργο, αποκλειστικά για την υποστήριξη προπαρασκευαστικών δράσεων που θα οδηγήσουν στη δημιουργία ισχυρών διεθνών κοινοπραξιών και κοινών ερευνητικών πρωτοβουλιών μεταξύ των πανεπιστημίων της Συμμαχίας EUNICE.
Η χρηματοδότηση αφορά σε δράσεις όπως η ανάπτυξη κοινοπραξιών, η δικτύωση, η κινητικότητα ερευνητών, η διοργάνωση εργαστηρίων, οι μελέτες σκοπιμότητας και η διαμόρφωση κοινών ερευνητικών στρατηγικών και δεν καλύπτει δαπάνες έρευνας, αγορά εξοπλισμού ή αμοιβές προσωπικού. Η μέγιστη διάρκεια κάθε έργου είναι 9 μήνες, με προβλεπόμενη περίοδο υλοποίησης από τον Νοέμβριο 2026 έως τον Σεπτέμβριο 2027.
Κάθε πρόταση θα πρέπει να υποβάλλεται από μία διεθνή κοινοπραξία με τουλάχιστον τρεις ερευνητές από τρία διαφορετικά πανεπιστήμια της EUNICE, ενώ θα ορίζεται ένας Επιστημονικά Υπεύθυνος (Principal Investigator – PI) από το ίδρυμα που θα αναλάβει και τον συντονισμό του έργου. Παράλληλα, ενθαρρύνεται η συμμετοχή επιχειρήσεων, δημόσιων φορέων, ερευνητικών οργανισμών και άλλων εξωτερικών συνεργαζόμενων φορέων, όπου αυτό είναι σχετικό με το αντικείμενο της πρότασης.
Οι προτάσεις θα αξιολογηθούν από διεθνή επιτροπή εμπειρογνωμόνων βάσει συγκεκριμένων κριτηρίων, τα οποία περιλαμβάνουν, μεταξύ άλλων, την ποιότητα της πρότασης, τη συμβολή της στους στόχους της Συμμαχίας EUNICE, την ευρωπαϊκή προστιθέμενη αξία, την ποιότητα και τη συμπληρωματικότητα της κοινοπραξίας, καθώς και τη συνοχή του σχεδίου εργασίας και του προϋπολογισμού.
Η προανακοίνωση δίνει στους ενδιαφερόμενους τη δυνατότητα να ξεκινήσουν έγκαιρα την προετοιμασία τους, να εντοπίσουν πιθανούς συνεργάτες και να διαμορφώσουν ισχυρές διεθνείς κοινοπραξίες πριν από τη δημοσίευση της επίσημης πρόσκλησης.
Οι ενδιαφερόμενοι μπορούν ήδη να πραγματοποιήσουν προεγγραφή στην υπηρεσία Research Partner Search, μέσω της οποίας μπορούν να αναζητήσουν συνεργάτες από τα πανεπιστήμια της Συμμαχίας EUNICE και να εκδηλώσουν το ενδιαφέρον τους για τη δημιουργία νέων ερευνητικών συνεργασιών.
Προεγγραφή / Research Partner Search εδώ
Το αναλυτικό κείμενο της προανακοίνωσης είναι διαθέσιμο:
· στα αγγλικά, στην ιστοσελίδα της EUNICE: https://eunice-university.eu/eunice-seed-funding-research/ 
· στα ελληνικά, στο συνημμένο αρχείο της παρούσας ανακοίνωσης.

